  Майя Бывальцева Удмуртиысь пельнянь-миндэр «Туристический сувенир» вожвылъяськонлэн «Сувенир события» номинацияз гран-при басьтӥз. Иворъёсъя «Удмуртия» агентстволы со сярысь вераз «Юньга» муш бакчалэн кузёез Оксана Перова. Ӵапак со тодматӥз кузьымен конкурслэн финалаз, ужрад ортчиз 15–16 коньывуонэ Ярославльын. Кызьы тодмо, Пельняньлэн дунневыл нуналлы шуыса пельнянь-миндэрез малпаз Каракулино ёросысь Пинязь гуртын улӥсь Елена Губина. Миндэр сюрес вылын дыръя шутэтскон понна чакламын. «Вожвылъяськонын трос «пельняньёс» вал: бронзалэсь но, сюсьтыл-пельняньёс но, пельнянь-миндэр но», — вераз иворъёсъя «Удмуртия» агентстволы Перова. Малпанэз улонэ пыӵатон, кузьымлы упаковка лэсьтон но конкурсын пельнянь-миндэрез воьзматон ужен выриз кузьым лэсьтӥсьёслэн «Нуисько Удмуртиысь» огазеяськонзы. Вожвылъяськонын Удмуртилэсь озьы ик возьматӥзы уйпал удмуртъёслэсь ӵушконзэс (Глазов), бронзалэсь лэсьтэм «Ижик» статуэткаез (Ижкар), «Удмурточка» магнитэз (Глазов), «Лӧпшо Педунь но Одок» матрёшкаослэсь бичетэз (Эгра), АК-47брелок-автоматэз (Ижкар), «Щелкунчик» чечыен преникез (Ижкар) но мукет кузьымъёсты. Тодэ вайытом, кылем арын вожвылъяськонын гран-при озьы ик утӥз Удмуртиысь арбери. Со вал Эграысь кибашлыосын лэсьтэм «Эгра, Порга, Вортча» матрёшкаос. Тегъёс: Лулчеберет Туризм Ижкар Удмуртия Удмуртиысьтуризм  